2020. gada . jūnijā Noteikumi Nr.

Rīgā (prot. Nr. .§)

**Prasības veterinārmedicīniskās prakses sertifikāta izsniegšanai**

Izdoti saskaņā ar Veterinārmedicīnas likuma

54. panta septīto daļu

**I. Vispārīgie jautājumi**

1. Noteikumi nosaka:

1.1. veterinārmedicīniskās prakses sertifikāta (turpmāk — sertifikāts) izsniegšanas, derīguma termiņa pagarināšanas, apturēšanas, atjaunošanas un anulēšanas kārtību;

1.2. profesionālās kvalifikācijas prasības sertifikāta pretendentam (turpmāk — pretendents);

1.3. sertificēto personu reģistrācijas kārtību.

2. Pretendents sertifikātu var saņemt, ja tas atbilst šādām prasībām:

2.1. ir ieguvis valsts akreditētajām studiju programmām atbilstošu augstāko veterinārmedicīnisko izglītību;

2.2. ir nokārtojis Latvijas Veterinārārstu biedrības (turpmāk — biedrība) organizēto kvalifikācijas pārbaudi.

3. Sertifikātu (1. pielikums) izsniedz uz pieciem gadiem.

4. Sertificētajai personai sertifikāta derīguma termiņa laikā ir pienākums paaugstināt kvalifikāciju un saskaņā ar kvalifikācijas paaugstināšanas pasākumu novērtējumu (2. pielikums) ievērot šādus kritērijus:

4.1. katru gadu iegūt ne mazāk kā piecus kvalifikācijas punktus;

4.2. iegūt ne mazāk kā 25 kvalifikācijas punktus par veterinārmedicīnas jomas kursu, semināru un konferenču apmeklēšanu Latvijā un ārpus Latvijas;

4.3. kopā iegūt ne mazāk kā 50 kvalifikācijas punktu.

5. Ja sertificētā persona, arī persona, kurai sertifikāta derīguma termiņa laikā ir bijis apturēts sertifikāts, nav izpildījusi šo noteikumu 4. punktā noteiktos kritērijus, tai ir tiesības kārtot kvalifikācijas pārbaudi un saņemt sertifikātu šo noteikumu III nodaļā noteiktajā kārtībā.

**II. Sertifikācijas komisija**

6. Biedrība izveido sertifikācijas komisiju, kuras sastāvā ir pārstāvji (veterinārārsti) no šādām institūcijām:

6.1. no biedrības — trīs pārstāvji;

6.2. no Latvijas Lauksaimniecības universitātes Veterinārmedicīnas fakultātes — divi pārstāvji;

6.3. no Zemkopības ministrijas — viens pārstāvis;

6.4. no Pārtikas un veterinārā dienesta — viens pārstāvis.

7. Sertifikācijas komisijas locekļi no sava vidus ar balsu vairākumu ievēlē komisijas priekšsēdētāju. Sertifikācijas komisijas priekšsēdētājs organizē un vada sertifikācijas komisijas darbu un sasauc sēdes.

8. Sertifikācijas komisijas sekretariāta funkcijas nodrošina biedrība.

**III. Sertifikāta izsniegšana**

9. Pretendents biedrībā iesniedz:

9.1. iesniegumu sertifikāta izsniegšanai (3. pielikums);

9.2. augstākās veterinārmedicīniskās izglītības diploma kopiju vai profesionālās kvalifikācijas atzīšanas apliecību, kas izdota, pamatojoties uz normatīvajiem aktiem par papildu prasībām ārvalstīs iegūtas profesionālās kvalifikācijas atzīšanai, tostarp profesionālās kvalifikācijas atzīšanai attiecībā uz reglamentētās profesijas profesionālo darbību daļu, Latvijas Republikā reglamentētās profesijās;

9.3. personu apliecinoša dokumenta kopiju.

10. Pretendents ne vēlāk kā piecu darbdienu laikā pēc šo noteikumu 9. punktā minētā iesnieguma iesniegšanas sedz izdevumus, kas saistīti ar sertifikāta izsniegšanu, saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

11. Ja persona, kas valsts akreditētajām studiju programmām atbilstošu augstāko veterinārmedicīnisko izglītību apgūst Latvijā, (turpmāk — veterinārmedicīnas students) vēlas reizē ar augstākās izglītības diplomu saņemt sertifikātu, tā vienas darbdienas laikā pēc valsts pārbaudījumu nokārtošanas iesniedz biedrībā:

11.1. iesniegumu pirmreizēja sertifikāta saņemšanai (5. pielikums);

11.2. personu apliecinoša dokumenta kopiju.

12. Veterinārmedicīnas students ne vēlāk kā piecu darbdienu laikā pēc šo noteikumu 11. punktā minētā iesnieguma iesniegšanas sedz izdevumus, kas saistīti ar sertifikāta pirmreizēju izsniegšanu, saskaņā ar biedrības valsts pārvaldes uzdevumu ietvaros sniegto maksas pakalpojumu cenrādi.

13. Biedrība katru gadu līdz 1. jūnijam pieprasa Latvijas Lauksaimniecības universitātei informāciju — vārdu, uzvārdu, personas kodu un diploma numuru — par personām, kurām kārtējā gadā ir piešķirts augstākās veterinārmedicīniskās izglītības diploms.

14. Sertifikācijas komisija izvērtē šo noteikumu 9. vai 11. punktā minētos dokumentus un 10 darbdienu laikā pēc iesnieguma saņemšanas pieņem vienu no šādiem lēmumiem:

14.1. par sertifikāta piešķiršanu;

14.2. par papildu informācijas pieprasīšanu no pretendenta;

14.3. par atteikumu izsniegt sertifikātu.

15. Pēc sertifikācijas komisijas šo noteikumu 14.1.un 14.3. apakšpunktā pieņemtā lēmuma biedrība vienas darbdienas laikā elektroniski paziņo to katram pretendentam individuāli.

16. Pēc sertifikācijas komisijas šo noteikumu 14.2. apakšpunktā pieņemtā lēmuma biedrība vienas darbdienas laikā nosūta pretendentam rakstisku pieprasījumu, nosakot termiņu, kādā pretendentam jāiesniedz papildu informācija.

17. Sertifikācijas komisija pieņem lēmumu par atteikumu izsniegt sertifikātu, ja:

17.1. pretendents šo noteikumu 16. punktā noteiktajā termiņā nav iesniedzis papildu informāciju;

17.2. pretendents nav samaksājis šo noteikumu 10. vai 12. punktā noteikto maksu.

18. Biedrība piecu darbdienu laikā pēc sertifikācijas komisijas 14.1. apakšpunktā pieņemtā lēmuma par sertifikāta piešķiršanu izsniedz sertifikātu papīra formā, ja pretendents vai veterinārmedicīnas students šo noteikumu 9. vai 11. punktā minētajā iesniegumā ir izdarījis atzīmi, ka vēlas saņemt sertifikātu papīra formā un ir samaksājis maksu par sertifikāta izsniegšanu papīra formā saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

**IV. Sertifikāta derīguma termiņa pagarināšana**

19. Lai pagarinātu sertifikāta derīguma termiņu, sertificētā persona ne vēlāk kā mēnesi pirms sertifikāta derīguma termiņa beigām iesniedz biedrībā:

19.1. iesniegumu sertifikāta derīguma termiņa pagarināšanai (6. pielikums);

19.2. profesionālās kvalifikācijas paaugstināšanu apliecinošu dokumentu kopijas.

20. Sertificētā persona, kas iesniedz iesniegumu sertifikāta derīguma termiņa pagarināšanai pēc šo noteikumu 19. punktā norādītā termiņa, sertifikātu saņem šo noteikumu III nodaļā noteiktajā kārtībā.

21. Sertificētā persona ne vēlāk kā piecu darbdienu laikā pēc šo noteikumu 19. punktā minētā iesnieguma iesniegšanas sedz izdevumus, kas saistīti ar sertifikāta derīguma termiņa pagarināšanu, saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

22. Sertifikācijas komisija 10 darbdienu laikā pēc šo noteikumu 19. punktā minēto dokumentu saņemšanas izskata sertificētās personas iesniegtos dokumentus, izvērtē to atbilstību šo noteikumu 4. punkta nosacījumiem un pieņem vienu no šādiem lēmumiem:

22.1. pagarināt sertifikāta derīguma termiņu;

22.2. pieprasīt papildu informāciju no sertificētās personas;

22.3. atteikt pagarināt sertifikāta derīguma termiņu.

23. Pēc sertifikācijas komisijas šo noteikumu 22.1. un 22.3. apakšpunktā pieņemtā lēmuma biedrība vienas darbdienas laikā elektroniski paziņo to katrai sertificētai personai individuāli.

24. Pēc sertifikācijas komisijas šo noteikumu 22.2. apakšpunktā pieņemtā lēmuma biedrība vienas darbdienas laikā nosūta pretendentam rakstisku pieprasījumu, nosakot termiņu, kādā pretendentam jāiesniedz papildu informācija.

25. Sertifikācijas komisija pieņem lēmumu par atteikumu pagarināt sertifikāta derīguma termiņu, ja sertificētā persona:

25.1. šo noteikumu 24. punktā noteiktajā termiņā nav iesniegusi pieprasīto informāciju;

25.2. nav cēlusi kvalifikāciju atbilstoši šo noteikumu 4. punktam;

25.3. nav samaksājusi šo noteikumu 21. punktā noteikto maksu.

26. Ja sertificētā persona saskaņā ar šo noteikumu 23. punktu ir saņēmusi lēmumu par atteikumu pagarināt sertifikāta derīguma termiņu, tai ir tiesības kārtot kvalifikācijas pārbaudi un saņemt sertifikātu atbilstoši šo noteikumu III nodaļā noteiktajai kārtībai.

27. Biedrība piecu darbdienu laikā pēc sertifikācijas komisijas 23.1. apakšpunktā pieņemtā lēmuma par sertifikāta piešķiršanu izsniedz sertifikātu papīra formā, ja sertificētā persona šo noteikumu 19. punktā minētajā iesniegumā ir izdarījusi atzīmi, ka vēlas saņemt sertifikātu papīra formā un ir samaksājusi maksu par sertifikāta izsniegšanu papīra formā saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

**V. Sertifikāta apturēšana, atjaunošana un anulēšana**

28. Ja sertificētā persona vēlas uz laiku apturēt sertifikāta darbību vai to anulēt, tā iesniedz biedrībā iesniegumu ar pamatojumu.

29. Sertifikācijas komisija 10 darbdienu laikā pēc šo noteikumu 28. punktā minētā iesnieguma saņemšanas pieņem vienu no šādiem lēmumiem:

29.1. apturēt sertifikāta darbību uz laiku, kas nav ilgāks par sertifikāta derīguma termiņu;

29.2. anulēt sertifikātu.

30. Ja saņemta informācija, ka sertificētai personai ar tiesas nolēmumu ir atņemtas tiesības strādāt veterinārārsta vai Veterinārmedicīnas likuma pārejas noteikumu 2. punktā noteiktā veterinārfeldšera profesijā, sertifikācijas komisija aptur sertifikāta darbību uz laikposmu, kurā ir spēkā tiesību ierobežojums, bet ne ilgāk par sertifikāta derīguma termiņu.

31. Ja šo noteikumu 28. punktā minētā sertificētā persona, kurai sertifikāts ir apturēts uz laiku, sertifikāta derīguma termiņa laikā vēlas atjaunot sertifikāta darbību, tā iesniedz biedrībā iesniegumu brīvā formā par sertifikāta darbības atjaunošanu.

32. Sertifikācijas komisija 10 darbdienu laikā pēc šo noteikumu 31. punktā minētā iesnieguma saņemšanas pieņem lēmumu atjaunot sertifikāta darbību līdz apturētā sertifikāta derīguma termiņa beigām, bet sertifikāta derīguma termiņu nepagarinot par laikposmu, uz kuru tas tika apturēts.

33. Biedrība vienas darbdienas laikā pēc sertifikācijas komisijas šo noteikumu 29., 30. un 32. punktā pieņemtā lēmuma elektroniski paziņo to katrai sertificētai personai individuāli.

34. Ja persona, kurai ir anulēts sertifikāts vai kuras sertifikātam ir beidzies derīguma termiņš, vēlas iegūt sertifikātu, tā rīkojas atbilstoši šo noteikumu III nodaļā noteiktajai kārtībai.

35. Biedrība vienas darbdienas laikā informē Akadēmiskās informācijas centru un Pārtikas un veterināro dienestu par sertificēto personu, kurai anulēts, uz laiku apturēts vai atjaunots sertifikāts.

**VI. Kvalifikācijas pārbaude**

36. Biedrība reizi ceturksnī organizē kvalifikācijas pārbaudes.

37. Biedrība savā tīmekļvietnē www.lvb.lv publicē kvalifikācijas pārbaudes programmu.

38. Biedrība mēnesi pirms kvalifikācijas pārbaudes savā tīmekļvietnē www.lvb.lv publicē kvalifikācijas pārbaudes datumu un periodu, kurā šo noteikumu 40. punktā minētos dokumentus var iesniegt biedrībā.

39. Personai, kas vēlas kārtot kvalifikācijas pārbaudi, (turpmāk — kvalifikācijas pārbaudes pretendents) ir tiesības:

39.1. saņemt kvalifikācijas pārbaudes programmu;

39.2. iepazīties ar kvalifikācijas pārbaudes vērtēšanas sistēmu.

40. Kvalifikācijas pārbaudes pretendents biedrības noteiktajā periodā iesniedz biedrībā:

40.1. iesniegumu kvalifikācijas pārbaudes kārtošanai;

40.2. personu apliecinoša dokumenta kopiju.

41. Kvalifikācijas pārbaudes pretendents kvalifikācijas pārbaudi nav nokārtojis, ja nav pareizas vismaz septiņi procenti atbilžu.

42. Kvalifikācijas pārbaudes pretendents sedz izdevumus par profesionālās kvalifikācijas pārbaudi, kā arī izdevumus par atkārtotu kvalifikācijas pārbaudi, ja attiecināms, saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

43. Biedrība ne vēlāk kā piecas darbdienas pēc kvalifikācijas pārbaudes izsniedz kvalifikācijas pārbaudes pretendentam izziņu par kvalifikācijas pārbaudes rezultātiem (4. pielikums).

**VII. Sertificēto personu reģistrācija**

44. Biedrība vienas darbdienas laikā pēc šo noteikumu 14.1. apakšpunktā noteiktā sertifikācijas komisijas lēmuma pieņemšanas reģistrē sertificēto personu, reģistrā norādot šādu informāciju:

44.1. sertificētās personas vārdu, uzvārdu, personas kodu, deklarētās dzīvesvietas adresi un sertifikāta numuru;

44.2. sertifikāta izsniegšanas datumu un sertifikācijas komisijas sēdes protokola numuru;

44.3. sertifikāta derīguma termiņu;

44.4. sertificētās personas oficiālo elektronisko adresi — ja personai ir aktivizēts oficiālās elektroniskās adreses konts — vai elektroniskā pasta adresi, tālruņa numuru, ja tāds ir.

45. Biedrība vienas darbdienas laikā savā tīmekļvietnē ievieto šo noteikumu 44.1. un 44.3. apakšpunktā minēto informāciju, izņemot sertificētās personas deklarētās dzīvesvietas adresi un personas kodu. Šo noteikumu 44.4. apakšpunktā minēto informāciju biedrība publicē savā tīmekļvietnē, ja sertificētā persona ir norādījusi, ka vēlas publiskot šo informāciju.

46. Biedrība vienas darbdienas laikā pēc šo noteikumu 14.3., 22.1. un 22.3. apakšpunktā un 29., 30. un 32. punktā noteiktā sertifikācijas komisijas lēmuma pieņemšanas izdara izmaiņas reģistrā.

47. Biedrība nodrošina, ka tīmekļvietnē www.lvb.lv tiek publicēta informācija tikai par tām sertificētajām personām, kurām ir spēkā esoši sertifikāti.

48. Sertificētā persona rakstiski 10 darbdienu laikā informē biedrību par šādām izmaiņām:

48.1. vārda vai uzvārda maiņu, iesniedzot personu apliecinoša dokumenta kopiju;

48.2. deklarētās dzīvesvietas adreses maiņu;

48.3. tālruņa numura maiņu;

48.4. oficiālās elektroniskās adreses vai elektroniskā pasta adreses maiņu.

49. Biedrība vienas darbdienas laikā pēc šo noteikumu 48. punktā minētās informācijas saņemšanas izdara attiecīgas izmaiņas reģistrā un savā tīmekļvietnē [www.lvb.lv](http://www.lvb.lv).

**VIII. Sertifikāta atjaunošana pēc nozaudēšanas un dublikāta izsniegšana**

50. Sertificētā persona mēneša laikā pēc sertifikāta saņemšanas vai atjaunošanas iesniedz biedrībā personiskā zīmoga nospieduma attēlu, kas izgatavots ievērojot šādas prasības: ārējās malas diametrs (dubulta līnija) — 35 mm, iekšējās malas diametrs — 23 mm. Personiskajā zīmogā norāda:

50.1. sertificētās personas vārdu un uzvārdu (personiskā zīmoga augšpusē);

50.2. sertifikāta numuru (personiskā zīmoga vidusdaļā);

50.3. vārdu “veterinārārsts” (personiskā zīmoga apakšpusē).

51. Biedrība sertificētās personas personiskā zīmoga nospieduma attēlu iekļauj sertificētās personas lietā.

52. Ja sertificētā persona nozaudē vai iznīcina personisko zīmogu vai sertifikātu vai tas tiek nozagts, tā:

52.1. nozaudēto, nozagto vai iznīcināto dokumentu vai personisko zīmogu izsludina par nederīgu oficiālajā izdevumā “Latvijas Vēstnesis”;

52.2. iesniedz biedrībā iesniegumu par jauna sertifikāta saņemšanu un izgatavo personisko zīmogu, kurā iekļauts jaunais sertifikāta numurs.

53. Šo noteikumu 48.1. apakšpunktā un 52. punktā noteiktajā gadījumā biedrība izsniedz jaunu sertifikātu bez kvalifikācijas pārbaudes uz iepriekšējā sertifikāta derīguma termiņu, ja pretendents ir iesniedzis iesniegumu sertifikāta saņemšanai un samaksājis maksu par sertifikāta izsniegšanu saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

54. Ja sertificētā persona vēlas iegūt sertifikāta dublikātu, tā biedrībai uzrāda sertifikāta oriģinālu un samaksā maksu par sertifikāta dublikāta izsniegšanu saskaņā ar normatīvajiem aktiem par biedrības valsts pārvaldes uzdevumu ietvaros sniegto maksas pakalpojumu cenrādi.

**IX. Noslēguma jautājumi**

55. Atzīt par spēku zaudējušiem Ministru kabineta 2010. gada 21. decembra noteikumus Nr. 1173 “Kārtība, kādā izsniedz, pagarina un anulē veterinārmedicīniskās prakses sertifikātu un reģistrē sertificēto personu un veterinārmedicīniskās prakses vietu” (Latvijas Vēstnesis, 2010, 204. nr., 2013, 58. nr.).

56. Līdz šo noteikumu spēkā stāšanās dienai izsniegtie sertifikāti ir derīgi līdz tajos norādītā derīguma termiņa beigām.

Ministru prezidents A. K. Kariņš

Zemkopības ministrs K. Gerhards